Σταύρος Παπασταύρου (μουσικός)

Ο Σταύρος Παπασταύρου (Αθήνα, 19 Νοεμβρίου 1954Σταύρος Παπασταύρου - Ελληνική Δισκογραφία) είναι Έλληνας συνθέτης, στιχουργός και τραγουδοποιός.

 Βιογραφία 
Γεννήθηκε και μεγάλωσε στην Αθήνα. Ασχολήθηκε από μικρός με τη μουσική και ιδιαίτερα με την μπαλάντα, παίζοντας κιθάρα ή πιάνο και γράφοντας τραγούδια που ερμήνευε κυρίως ο ίδιος. Παράλληλα, μελέτησε αρμονία με τον Αλέξανδρο Αινιάν και τον Kώστα Κυδωνιάτη και πιάνο με την Φρόσω Πρωτοπαππά.

Το καλοκαίρι του 1980 παρουσίασε για πρώτη φορά τραγούδια του στην μπουάτ «Τιπούκειτος», μαζί με τη Φλέρυ Νταντωνάκη, την Κρίστη Στασινοπούλου και το Νικόλα Μητσοβολέα. Στους A' Αγώνες Ελληνικού Τραγουδιού, που οργάνωσε ο Μάνος Χατζιδάκις στην Κέρκυρα το 1981, βραβεύτηκε για το τραγούδι του «Απ' την αρχή» και λίγο μετά κυκλοφόρησε ο προσωπικός του δίσκος «Το Πίσω Δωμάτιο», με δέκα δικές του συνθέσεις και διευθυντή ορχήστρας το M. Χατζιδάκι. Έχει στο ενεργητικό του τέσσερις ακόμα δίσκους, την «Ξάγρυπνη Πόλη» (1978), το «Mίλα μου για Mήλα» (συλλογή από "παιδικά τραγούδια για μεγάλους", σε στίχους Ευγενίου Τριβιζά, όπου τραγουδούν ο Σπύρος Σακκάς, η Σαβίνα Γιαννάτου και η Κρίστη Στασινοπούλου) (1986), τη «Μικρή Οθόνη» (τραγούδια από την ομώνυμη τηλεοπτική σειρά της ΕΡΤ) (1996) και τους "Γιαπωνέζικους Kήπους" (1998).

Έχει γράψει μουσική για πολλά ντοκιμαντέρ, για παιδικές ραδιοφωνικές και τηλεοπτικές σειρές, για σειρές από βιβλία-κασέτες με παραμύθια, για το παιδικό CD-ROM των εκδόσεων Πατάκη «Στη Xώρα των Κυκλώπων», για το βιβλίο με CD «Το Μελωδοχωριό θέλει μαέστρο» των εκδόσεων Ρώσση, για το συνδρομητικό περιοδικό «Σύγχρονο Νηπιαγωγείο» των εκδόσεων Βασδέκη καθώς και για πολλά παιδικά θεατρικά έργα («Φρουτοπία», «Τα Μαγικά Μαξιλάρια», «Ένα Δέντρο Μεγαλώνει στο Μπρούκλιν», «Carecrow», «Με το Νι & με το Σίγμα», «Ο Πόλεμος της Κουτσουλιάς », «Ο Γάτος Σινούε»), όπως και για δύο θεατρικά για ενηλίκους: το ανατρεπτικό μιούζικαλ "Είμαι άσχημη", σε σκηνοθεσία Γιάννη Αναστασάκη και το "Λα Πουπέ", που ανέβηκε το 2011 στο ΔΗ.ΠΕ.ΘΕ. Αγρινίου σε σκηνοθεσία Βασίλη Νικολαΐδη.

Επίσης έγραψε τη μουσική για τις κινηματογραφικές ταινίες «Το Τελευταίο Στοίχημα» του Kώστα Ζυρίνη, «Η Αυλή με τα Σκουπίδια» των K. Ζυρίνη, M. Δρίτσα, Θ. Σκρουμπέλου και «Αγάπη στα 16» του Κώστα Χαραλάμπους.

Ασχολήθηκε ιδιαίτερα με την παραδοσιακή και έντεχνη μπαλάντα, ξένη και ελληνική. Το 1979 συμμετείχε στην τηλεοπτική μουσική σειρά της EPT1 «Τα Τραγούδια του Kόσμου» μαζί με την Ευγενία Συριώτη και για δύο χρόνια (1981-82) έγραφε και παρουσίαζε στο B' Πρόγραμμα της EPT την επιτυχημένη εκπομπή «Μπαλάντες».

Κατά καιρούς έχει ερμηνεύσει τραγούδια του σε συναυλίες και επιλεγμένους μουσικούς χώρους («Καφεθέατρο», «Σκορπιός», «Σείριος», «Κλωθώ», «Ραβάναστρον», «Τσάι στη Σαχάρα», «Αν», «Latin», «Πρόβα», «Ebrime», «Πινακοθήκη», «Φωνές»  κλπ). Από το 1985 συνεργάστηκε στενά με την Κρίστη Στασινοπούλου σε μουσικά προγράμματα που επιμελείτο μουσικά ο ίδιος. Έχει συνεργαστεί ακόμη σε συναυλίες με την Φλέρυ Νταντωνάκη, τη Σαβίνα Γιαννάτου, τη Μαριάνα Ευστρατίου, τη Μάρθα Μορελεόν, τον Γιώργη Χριστοδούλου, την Αφροδίτη Μάνου κ.ά.. Την περίοδο 2002-2003 παρουσίασε στο κινηματοθέατρο "Τριανόν" ένα μουσικό θέαμα για παιδιά, με γενικό τίτλο “Mίλα Μου για Mήλα”, βασισμένο σε τραγούδια από τον ομώνυμο δίσκο του, παίζοντας ο ίδιος το διπλό ρόλο του ερμηνευτή και του ηθοποιού.

Για δύο χρόνια (1998-99) ανέλαβε την καλλιτεχνική επιμέλεια του μουσικού χώρου "Πινακοθήκη" στου Ψυρρή και το 2000, σε συνεργασία με το Filmcenter 2000, το Ελληνικό Κέντρο Κινηματογράφου και την Ορχήστρα των Χρωμάτων, την οργάνωση μικρών συναυλιών, που γίνονταν μεταξύ των κινηματογραφικών προβολών στην αίθουσα "Τριανόν".

Με την Ορχήστρα των Χρωμάτων έχει συνεργαστεί επίσης σε ένα «Αφιέρωμα στους Μπιτλς», ερμηνεύοντας διασκευές τραγουδιών του θρυλικού συγκροτήματος μαζί με τον Βασίλη Γισδάκη, το Δώρο Δημοσθένους και τον Κωστα Βασιλιάγκο.

Το 2010 και 2011 επιμελήθηκε και παρουσίασε ένα πρόγραμμα με ελληνικά και τούρκικα τραγούδια με τίτλο "Hosgeldiniz... θα πει καλωσορίσατε", του οποίου αποσπάσματα μετέδωσε το τουρκικό δορυφορικό κανάλι TRT. Ακολούθησαν ένα αφιέρωμα στο ιταλικό τραγούδι, με τίτλο "Ο Νάρκισσος Ντελακρουά πάει Ιταλία", μια επιλογή τραγουδιών από διάφορες χώρες ("Του κόσμου τα τραγούδια") και ένα αφιέρωμα στο γαλλικό τραγούδι.

Το φθινόπωρο του 2010, συνεργάστηκε για πρώτη φορά με τον Αμερικανό τραγουδοποιό Jose Promis και έκαναν από κοινού μια εμφάνιση στο Grand Cafe Kandinsky, στο Άργος. Η συνεργασία του με τον Jose Promis συνεχίζεται ως σήμερα με ζωντανές συναυλίες, αλλά και στη δισκογραφία, μιας και ο Jose Promis διασκεύασε με την βοήθεια του Ian Matthews το τραγούδι "Απ' την αρχή" και το συμπεριέλαβε στον προσωπικό του δίσκο "Indiscretions" με τον τίτλο "From the beginning". 

Πέρα από τις μουσικές του δραστηριότητες, ο Σ. Παπασταύρου εργάζεται και ως μεταφραστής λογοτεχνικών έργων, μεταφράζοντας από τα αγγλικά, τα ιταλικά και τα γαλλικά.

Μεταφράσεις του κυκλοφορούν από τις εκδόσεις Καστανιώτη, Άγρα, Γνώση, Μεταίχμιο κ.λ.π.

Τέλος, το καλοκαίρι του 2006 εμφανίστηκε στο θέατρο Ηρώδου του Αττικού στο πλευρό του νομπελίστα Ντάριο Φο ως διερμηνέας του στην παράσταση «Η Μάσκα κι εγώ».

 Δισκογραφία 
Ξάγρυπνη Πόλη (1978)
Το Πίσω Δωμάτιο (1982)
Μίλα μου για μήλα (1986)
Γιαπωνέζικοι κήποι (1998)

Παραπομπές

 Εξωτερικοί σύνδεσμοι 
 Προσωπικό κανάλι στο youtube

Κατηγορία:Έλληνες τραγουδιστές
Κατηγορία:Έλληνες στιχουργοί
Κατηγορία:Έλληνες τραγουδοποιοί
Κατηγορία:Έλληνες συνθέτες